A válogatott a szovjet válogatott jogutóda. Függetlenként először az 1992-es világbajnokságon és az 1994-es téli olimpián indultak, azóta minden alkalommal részt vettek ezeken a tornákon. Függetlenné válásuk óta ötször nyerték meg a világbajnokságot. Az olimpián 2018-ban szereztek aranyérmet Olimpikonok Oroszországból néven, emellett egyszer másodikak és egyszer harmadikok lettek. A válogatott három alkalommal szerepelt a Világkupán, kétszer negyedikek, egyszer pedig ötödikek lettek. Állandó résztvevői az Euro Hockey Tour versenysorozatnak, amelyet nyolc alkalommal nyertek meg.